《赠记室羊徽其属疾在外诗》
南北朝·丘渊之

趣以冥感，契以情运。譬彼金兰，坚芳互训。郢夫寝斤，濠津阙问。

孰是超赏，非尔殆蕴。

婉晚闲暑，契阔二方。连镳朔野，齐棹江湘。冬均其温，夏共其凉。

岂伊多露，情深践霜。

神武遐涤，大衢方挥。屠耒晏业，介焉靡违。闲菀敝径，■弦湛徽。

欣彼二仲，与子俱归。

愿言无必，欣慨屡造。尔疾既缨，余忧用老。搔首匪勤，寔缠中抱。

言念佳人，只增心搅。

天道虽缅，福善可期。今唯吾子，久应在兹。乘理载遂，冲衿自怡。

三折既履，五德宜思。

予业弗高，屡羁尘役。勉彼俭勤，忝此坟籍。识以荣期，颜以厚积。

庶凭纳污，伫规三益。

作者简介：名或作深之。南朝宋吴兴乌程人，字思玄。东晋末，刘义隆为徐州刺史，渊之为长史。刘后即位为宋文帝，渊之以旧恩历官侍中、都官尚书、吴郡太守。卒于太常。